**Muza către poet**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-aș pune înserarea să te îmbrace-n stele,

să-ți înflorească luna pe spatele rănit

de-atâta irosire spre minus infinit;

ți-aș îmblânzi cuvântul, înfipt adânc în piele,

ca sângele năvalnic să plece dezrobit

spre orizonturi unde, în rafturile grele,

așteaptă-n cărți uitate poemul adormit.

Mi-aș pune răsăritul să îți pătrundă-n gânduri,

să-ți răscolească ziua cu vraja unui mit,

bolnav de poezie, în vers să te închid;

ți-aș dărui oceanul învolburat de vânturi

să îți zvâcnească-n tâmple sărutul lui grăbit,

cuvintele în carne să-ți eclozeze fluturi

și-n zborul algoritmic să fii plus infinit.

Adina V.

2.02. 2018